Sarah Connolly
Sarah Connolly er en britisk mezzosopran. Sarah Connolly blev uddannet i klaver og sang på Royal College of Music i London. Hun var medlem af BBC Singers i 1987-1992 og debuterede på Welsh National Opera i 1994 som Annina i Richard Strauss' opera Rosenkavaleren.
Siden sit gennembrud i 1998 på English National Opera i titelrollen i Georg Friedrich Händels opera Serse (da. Xerxes) har Sarah Connolly vist sig som en fremragende Händelsanger især i sin karakterisering af krigsherrerne Julius Cæsar (Giulio Cesare in Egitto), Ariodante og Ruggiero (Alcina). Hendes kvinderoller spænder fra Dido i Henry Purcells opera Dido og Æneas (Covent Garden, 2009) over Clairon i Richard Strauss' Capriccio (Metropolitan Opera, 2011) til Lucretia i Benjamin Brittens opera The Rape of Lucretia (Bayerische Staatsoper, 2004). I 2000 sang hun på English National Opera rollen som Susie i uropførelsen af operaen The Silver Tassie af den britiske komponist Mark-Anthony Turnage (f. 1960).
Sarah Connolly har indspillet talrige cd'er og dvd'er med værker af bl.a. Purcell, Händel, Gustav Mahler, Edward Elgar og Britten; desuden soundtracket Fragments of a Prayer af John Tavener til filmen Children of Men (2006). Sarah Connolly blev i 2010 udnævnt til Commander of the Order of the British Empire.